Štefanec, Ivan, poslanec NR SR (2012-09-25):
Niekto si zabudol tu pero, to len pripomínam. Ďakujem pekne, pani predsedajúca. Dámy a páni, dovoľte mi, aby som povedal pár slov na záver k tomu, čo tu bolo povedané. Najskôr mi dovoľte zdôrazniť, že pri všetkých odpovediach na otázky, čo najviac vadí podnikaniu na Slovensku, tak tie odpovede sú jednoznačne rovnaké, týkajúce sa zbytočného administratívneho zaťaženia, nevymožiteľnosti práva a stále vysokého daňovo-odvodového zaťaženia. Keď si zoberieme tieto tri skutočnosti, tak práve naším návrhom sme sa snažili riešiť tento stav, aby sme zjednodušili administratívu najmä pre živnostníkov, ktorí, ako sme počuli od údajov, ktoré spomínal pán poslanec Fecko, ich počet skutočne klesá a odhlasujú živnosti. Tento stav nie je radostný, my musíme urobiť opatrenia, ktoré práve pomôžu tomuto najdôležitejšiemu stavu na Slovensku. Živnostenské licencie nie sú nový návrh, my sme ich mali v programe už pred dvomi rokmi a Živnostenské licencie sú návrhom, ktorý vychádza z praxe. Je to požiadavka ľudí, tých, ktorých sa to týka, požiadavka živnostníkov opätovne sa dostala na rokovací stôl najmä v poslednom čase, keď administratíva sa nerieši a, bohužiaľ, daňovo-odvodové zaťaženie stále stúpa. Pripomínam, že na budúci rok každý živnostník zaplatí minimálne 300 eur naviac. Pripomínam, že vláda prichádza do tejto snemovne so zvyšovaním priamych daní. A pripomínam tiež, že prichádza s návrhom na výrazné obmedzenie paušálnych výdavkov. Aj preto sme prišli s týmto návrhom, pretože ho považujeme zvlášť v tejto dobe za kľúčový, za návrh, ktorý pomôže živnostníkom. K tomu, čo bolo povedané v rozprave. Pán poslanec Fecko hovoril o veľkých nákladoch na začiatku roka. Áno, je to pravda, takisto túto otázku sme rozoberali so živnostníkmi a hovorili sme o možnostiach rozložiť tú splátku na viacero častí. V tom návrhu zákona sme prišli zatiaľ len s najjednoduchším riešením, aby to bolo raz na začiatku roka, ale riešenie tejto otázky si viem predstaviť tak, že bude možnosť aj zaplatiť to trebárs dvakrát za rok s tým ale, samozrejme, že ten, kto to zaplatí jedenkrát za rok, tak by bol mierne zvýhodnený, aby sme stimulovali práve k zjednodušeniu a k tomu, aby aj štát si prišiel na svoje a štát dostal svoje peniaze. Bolo tu povedané takisto dosť o tom, či to bude mať vplyv na štátny rozpočet, alebo nie. K tomu, čo hovorili kolegovia, pripomínam, že z analýz údajov, ktoré uverejnil Inštitút finančnej politiky, vyplýva, a to sme boli najviac prekvapení, vyplýva, že daň, ktorú platia živnostníci, ktorí neplatia daň z pridanej hodnoty, ale, samozrejme, musia platiť daň z príjmu, tak táto daň sa výrazne nepohybuje podľa toho, aký majú oni príjem. Jednoducho vyššie príjmové skupiny si optimalizujú svoj daňový základ a neplatia výrazne viac ako tí, ktorí majú tržby trebárs do 15-, 20-tisíc eur. Osciluje to okolo čísla 500 eur, preto sme prišli s návrhom na 500 eur za výšku licencií ako poplatku, ktorý ide do daňových príjmov štátu. Skutočne tí, čo majú príjem do 20-tisíc eur, tak platia zhruba okolo 480 eur v priemere, tí, čo majú príjem medzi 20- až 50-tisíc eur, tak tie údaje sa pohybujú len tesne nad hranicu 500 eur. Takže dohromady ten priemer, ktorý sme vypočítali, súvisí s tým, že nechceme okradnúť štát, ale, samozrejme, chceme, aby sme zjednodušili stav, ktorý v súčasnosti na Slovensku pretrváva. V diskusii takisto – ešte v piatok – padli nejaké otázky ohľadom obmedzenia, tak chcem pripomenúť, že, samozrejme, ten návrh sa týka všetkých, ktorí neplatia daň z pridanej hodnoty, čiže je obmedzený výškou tržieb 50-tisíc eur za rok. Ak niektorí kolegovia hovorili, že sú za určitú škálu podľa príjmov, myslím si, že odpoveď je na to práve to, čo som spomínal, údaje z Inštitútu finančnej politiky uvádzajú, že daň z príjmu osciluje okolo výšky 500 eur. Ak je niekomu prekážkou, že ozaj to pomôže viac vysokopríjmovým ako nízkopríjmovým, ja si osobne viem predstaviť diskusiu na tému obmedzenia stropu, čiže nie 50-tisíc eur, alebo možno znížiť to na 30-, 25-tisíc eur. Čiže väčšina, drvivá väčšina remeselníkov má ozaj príjem do 30-tisíc eur ročne. Čiže viem si predstaviť v druhom čítaní dobrú diskusiu na túto tému. A keď by mal byť toto ten hlavný problém, prečo by sme nechceli ísť do licencií, tak otvorene hovorím, že nechcel by som, aby výška 50-tisíc eur ročne bola prekážkou pre to, aby tento zákon neprešiel. Máme úprimný záujem preto, aby licencie boli zavedené, pretože považujem zavedenie licencií za dôležitý krok, najmä pre zjednodušenie podnikania na Slovensku. To, čo je kľúčové: zníženie administratívneho zaťaženia, zníženie, postupné, daňovo-odvodového zaťaženia. A, samozrejme, v konečnom dôsledku aj pri vymáhateľnosti práva má táto otázka veľký význam, pretože keď budeme mať jednoduchšie zákony, tak, samozrejme, budú jednoduchšie vymáhateľné. Summa summarum, teda aj na základe týchto argumentov, ctené kolegyne, vážení kolegovia, dovoľte mi, aby som vás požiadal o podporu tohto návrhu zákona, pretože v dnešnej situácii, kedy sa stav živnostníkov skôr zhoršuje, tak som hlboko presvedčený aj na základe uvedeného, že tento zákon živnostníkom pomôže. Vopred ďakujem.